**ELŐTERJESZTÉS**

**Szombathely Megyei Jogú Város Közgyűlése Szociális és Lakás Bizottságának 2025. szeptember 24-i rendes ülésére**

**Tájékoztatás a** **„Legjobb Önkormányzati Gyakorlatok 2025” elnevezésű felhívásra benyújtott pályázatról**

A Települési Önkormányzatok Országos Szövetsége (továbbiakban TÖOSZ) a 2025. évben is meghirdette a „Legjobb Önkormányzati Gyakorlatok 2025” elnevezésű pályázatát, melynek alapvető célja a legjobb önkormányzati gyakorlatok feltérképezése és megismertetése az ország más önkormányzataival. A felhívásra olyan önkormányzati gyakorlatok nyújthatóak be, amelyek legalább egy éve hatékonyan, hatásosan, más önkormányzatok számára átvehető és megismételhető módon működnek. Pályázati feltételként került meghatározásra, hogy a benyújtott pályázat innovatív legyen, új társadalmi kihívásokra adjon válaszokat, hosszabb távon legyen fenntartható és társadalmi megbecsülés növekedésével járjon a célcsoport számára. A benyújtott projektnek értékelhető eredményeket kell tudni felmutatni, és folyamatban lévőnek kell lennie.

Szombathely Megyei Jogú Város Önkormányzata az „Önkormányzati innovációk” témakörben nyújtott be pályázatot, a Szent Márton Esélyegyenlőségi Támogatási Programra (továbbiakban: Támogatási Program) vonatkozóan. A Támogatási Program azokat a szociálisan hátrányos helyzetű, tehetséges gyermekeket támogatja, akik életvitelszerűen Szombathelyen élnek. A Támogatási Program feltételeit teljesítő, a mentorokkal folyamatosan együttműködő támogatottak a támogatási időszakra (tárgyév szeptember 1-től következő év augusztus 31-ig) 500 000 Ft/fő összegű természetbeni támogatásban részesülnek. A támogatási összeg a gyermek tehetségének fejlesztésével és gondozásával összefüggő kiadásokra, valamint az egyéni élethelyzetből fakadó szociális hátrányok leküzdését szolgáló, felzárkóztatást célzó szükségletek kielégítésére használható fel. A Támogatási Program hosszú távú, személyre szabott, kliensközpontú segítés, egészen az önálló élet kezdéséig.

A „Legjobb Önkormányzati Gyakorlatok 2025” felhívás keretében az első helyezett önkormányzat 500 000 Ft pénzjutalomban részesül, a második helyezett 250 000 Ft-ot nyer, a harmadik helyezett számára két fő részére külföldi tanulmányúton való részvétel biztosított. Az elnyert pénzjutalom szabadon, viszont a pályázott jó gyakorlathoz kapcsolódóan, a TÖOSZ-szal előzetesen egyeztetett célokra használható fel. A pályázat benyújtásához szükséges dokumentáció a kitöltött adatlapból, egy képi prezentációból, valamint egy, a jó gyakorlatot bemutató 2 perces videóból állt.

Tájékoztatom a Tisztelt Bizottságot, hogy a szóban forgó pályázat beadására 2025.09.01. napjáig volt lehetőség, mely határidőig önkormányzatunk részéről a „Szent Márton Esélyegyenlőségi Támogatási Program” projektcímmel beadásra került.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. szeptember „ „**

**/: Dr. László Győző :/**

HATÁROZATI JAVASLAT

**…/2025. (IX.24.) SzLB. sz. határozat**

A Szociális és Lakás Bizottság az SZMSZ 53.§ 13. pontja alapján a „Legjobb Önkormányzati Gyakorlatok 2025” elnevezésű felhívásra történt pályázat benyújtásáról szóló tájékoztatást tudomásul veszi.

**Felelősök:** Dr. László Győző, alpolgármester

Dr. Czeglédy Csaba, a Szociális és Lakás Bizottság elnöke

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal